- Jeg er den stærke kandidat, ellers havde jeg ikke meldt mig på banen. Sådan lyder det fra regionrådsformand Ulla Astman (Soc.Dem.) efter hun har meddelt, at hun melder sig i kampen for at blive formand for alle landets regioner. Hun satser dermed på at følge efter den nuværende formand, den socialdemokratiske Bent Hansen og formand for Region Midtjylland. - Jeg vil gå til tingene på en anden måde end Bent Hansen, jeg har stor respekt for Bent Hansen, og det er en tung arv at løfte, men jeg har valgt at melde mig på banen, da jeg mener, jeg har nogle ting at byde på. Jeg har visioner og erfaringer, og jeg mener, jeg har det, der skal til, siger Ulla Astman. For at Ulla Astman dog kan komme i betragtning som formand for Danske Regioner, kræver det, at hun til november igen bliver valgt som formand for den nordjyske region. Og nu er banen også kridtet op til et kampvalg for at nå den prestigefyldte post som formand for Danske Regioner. - Det bliver benhårdt arbejde, det er der ingen tvivl om, så det kræver,  jeg skal være endnu mere skarp på min kalender - og dele min tid mellem alle regioner og Region Nordjylland, siger Ulla Astman.

Referat:
Ulla Astman er klar til at arbejde benhårdt for alle landets regioner.